Folketing
1998-10-29

Hertil kommer, at den danske kildeskat på det afkast, som danske datterselskaber giver sine udenlandske moderselskaber, afskaffes. Fordelen herved er dels en administrativ lettelse for såvel firmaer som for skattemyndigheder, dels det forhold, at denne omlægning vil gøre det mere attraktivt for udenlandske moderselskaber at oprette datterselskaber herhjemme. Tillige vil de danske moderselskaber være mere motiveret til at tage udbytterne hjem i stedet for at lade dem blive stående i de udenlandske datterselskaber. I forlængelse heraf foreslår ministeren så, at den såkaldte CFC-beskatning udvides på to punkter. For det første sætter man grænsen for denne beskatning ned fra en ejerandel af aktiekapitalen på 50 pct. til 25 pct., og det flugter jo fint med reglerne for, hvornår et selskab skal beskattes som moderselskab. For det andet skal reglerne for, hvornår man kan anse et selskab for i væsentlig grad at drive finansiel virksomhed, ændres. Det medfører, at den samlede skat bliver præcis den samme, som hvis den finansielle aktivitet var foregået i Danmark.